Diari Oficial de la Generalitat Valenciana


Sumari del DOGV 7052, del 24-06-2013 (2013/6532)

RESOLUCIÓ de 14 de juny de 2013, del director general de Tributs i Joc, relativa a determinats requisits de l'aplicació dels beneficis fiscals autonòmics per parentiu en l'impost sobre successions i donacions aplicables a les adquisicions per donació o qualsevol altre negoci jurídic inter vivos i a títol gratuït de metàl·lic, de depòsits en compte corrent o d'estalvi, o de comptes de gestió de tresoreria o semblants.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7052

Data del DOGV
:   24-06-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/6532


Data del document
:   14-06-2013

Organisme emissor
:   Conselleria d'Hisenda i Administració Pública

Tipus de document
:   Resolució

Descriptors 

:   * Conselleria d'Hisenda i Administració Pública

RESOLUCIÓ de 14 de juny de 2013, del director general de Tributs i Joc, relativa a determinats requisits de l'aplicació dels beneficis fiscals autonòmics per parentiu en l'impost sobre successions i donacions aplicables a les adquisicions per donació o qualsevol altre negoci jurídic inter vivos i a títol gratuït de metàl·lic, de depòsits en compte corrent o d'estalvi, o de comptes de gestió de tresoreria o semblants. [2013/6532]  
La Llei 14/2005, de 23 de desembre, de la Generalitat, de Mesures Fiscals, de Gestió Financera i Administrativa, i d'Organització de la Generalitat va modificar els articles 10 bis i 12 bis de la Llei 13/1997, de 23 de desembre, de la Generalitat, per la qual es regula el tram autonòmic de l'impost sobre la renda de les persones físiques i restants tributs cedits, amb l'objecte d'establir diversos beneficis fiscals en el impost sobre successions i donacions, en relació amb les adquisicions inter vivos a títol gratuït entre pares i fills.  
A l'efecte, es van introduir diversos beneficis per parentiu que resultaven aplicables als adquirents amb residència habitual a la Comunitat Valenciana en la data de la meritació, amb un patrimoni preexistent de fins a 2.000.000 d'euros i sempre que l'adquisició s'efectuara en document públic.  
Posteriorment, la Llei 16/2008, de 22 de desembre, de Mesures Fiscals, de Gestió Administrativa i Financera, i d'Organització de la Generalitat va ampliar l'elenc de condicionants per a poder gaudir dels beneficis anteriors. Així, juntament amb els mencionats en el paràgraf anterior, actualment s'exigix l'obligació de justificar, en el document públic en què s'efectue l'adquisició o, si és el cas, en el que esta es formalitze dins del termini de declaració, la procedència dels béns que el donant transmet i els mitjans efectius en virtut dels quals es produïsca l'entrega d'allò que s'haja donat, per al cas que allò que s'haja donat consistisca en metàl·lic o en qualsevol dels béns previstos en l'article 12 de la Llei 19/1991, de 6 de juny, de l'Impost sobre el Patrimoni (o siga, depòsits en compte corrent o d'estalvi, a la vista o a termini, comptes de gestió de tresoreria i comptes financers o semblants). Literalment, tant l'apartat primer de l'article 10 bis, com la lletra c) de l'article 12 bis, ambdós de la Llei 13/1997, de 23 de desembre, de la Generalitat, per la qual es regula el tram autonòmic de l'Impost sobre la Renda de les Persones Físiques i restants tributs cedits, es tanquen amb l'expressió següent: «A més, quan els béns donats consistisquen en metàl·lic o en qualsevol dels previstos en l'article 12 de la Llei 19/1991, de 6 de juny, de l'Impost sobre el Patrimoni, haurà de justificar-se en el document públic la procedència dels béns que el donant transmet i els mitjans efectius en virtut dels quals es produïsca l'entrega del que dóna».  
  
Els conceptes «procedència dels béns» i «mitjans efectius» conduïxen a l'àmbit de la política de prevenció del blanqueig de capitals, la norma fonamental de la qual és la Llei 10/2010, de 28 d'abril, de Prevenció del Blanqueig de Capitals i del Finançament del Terrorisme i, més en concret, a l'obligació existent de realitzar una declaració prèvia dels mitjans de pagament.  
Actualment, esta obligació ve fixada en l'article 34 de la Llei 10/2010, el desplegament reglamentari de la qual es troba en l'article 2 del Reial Decret 925/1995, de 9 de juny, pel qual s'aprova el Reglament de la Llei 19/1993, de 28 de desembre, sobre determinades mesures de prevenció del blanqueig de capitals i en l'Orde EHA/1439/2006, de 3 de maig, reguladora de la declaració de moviments de mitjans de pagament en l'àmbit de la prevenció del blanqueig de capitals (model S-1).  
  
De conformitat amb la normativa esmentada en el paràgraf anterior, estaran subjectes a l'obligació de presentar la declaració prèvia sobre l'origen, destinació i tinença dels fons les persones físiques i jurídiques que, actuant per compte propi o de tercer, realitzen els moviments següents:  
a) Eixida o entrada en territori nacional dels mitjans de pagament per import igual o superior a 10.000 euros o el seu contravalor en moneda estrangera.  
b) Moviments pel territori nacional dels mitjans de pagament per import igual o superior a 100.000 euros o el seu contravalor en moneda estrangera.  
Per a una millor comprensió d'esta obligació, la normativa esmentada definix els seus elements característics, així:  
· S'entendrà per moviment qualsevol canvi de lloc o posició que es verifique en l'exterior del domicili del portador dels mitjans de pagament.  
· Tenen la consideració de mitjans de pagament: el paper moneda i la moneda metàl·lica, nacionals o estrangeres; els xecs bancaris al portador denominats en qualsevol moneda; i qualsevol altre medi físic, inclosos els electrònics, concebuts per a ser utilitzats com a mitjans de pagament al portador.  
· L'origen fa referència a la procedència dels mitjans de pagament, açò és, al títol o negoci jurídic que determine la legítima tinença dels fons. Textualment, l'article 2.3.b, paràgraf segon, del Reial Decret 925/1995 indica que «s'entendrà per origen el títol o negoci jurídic que determine la legítima tinença dels fons». Les instruccions per a l'ompliment de la declaració del moviment de mitjans de pagament (O EHA/1439/2006) especifiquen quina cosa suposa concretar com s'han obtingut els mitjans de pagament declarats: rendiments del treball personal, activitat comercial, venda d'immobles o valors, gestió de fons de tercers, etc.  
· S'entendrà per destinació la finalitat economicojurídica que s'hagen d'aplicar els fons.  
Per tant, per a aconseguir una interpretació integradora, harmonitzada i coherent amb la resta de l'ordenament jurídic, l'abast de la justificació de «la procedència dels béns que el donant transmet» i dels «els mitjans efectius en virtut dels quals es produïsca l'entrega d'allò que es dóna», a la qual es referixen els articles 10 bis i 12 bis de la Llei 13/1997, de 23 de desembre, de la Generalitat, per la qual es regula el tram autonòmic de l'impost sobre la renda de les persones físiques i restants tributs cedits, s'ha de realitzar baix del recer de la legislació sobre la prevenció del blanqueig de capitals.  
En conseqüència, en l'exercici de les atribucions conferides a esta Direcció General en l'àmbit de la gestió dels tributs cedits per l'Estat a la Generalitat per l'article 26.1.a del Decret 20/2013, de 25 de gener, del Consell, pel qual s'aprova el Reglament Orgànic i Funcional de la Conselleria d'Hisenda i Administració Pública resolc:  
  
Primer  
L'aplicació efectiva de la reducció en la base imposable de l'impost sobre successions i donacions prevista en l'apartat prime. de l'article 10 bis o de la bonificació de la quota tributària de l'esmentat impost regulada en la lletra c) de l'article 12 bis, ambdós de la Llei 13/1997, de 23 de desembre, de la Generalitat, per la qual es regula el tram autonòmic de l'Impost sobre la Renda de les Persones Físiques i restants tributs cedits, quan es tracte de la donació de metàl·lic, de depòsits en compte corrent o d'estalvi, o de comptes de gestió de tresoreria o semblants, requerix la concurrència simultània dels condicionants següents:  
  
1. La justificació de l'origen o la procedència del metàl·lic, dels depòsits en compte corrent o d'estalvi, o dels comptes de gestió de tresoreria o semblants que el donant transmet.  
Esta justificació suposa la identificació del títol o negoci jurídic que determine la legítima tinença dels fons, la qual s'entendrà complida amb l'expressió concreta de com s'han obtingut estos: rendiments del treball personal, activitat comercial, venda d'immobles o valors, gestió de fons de tercers, etc.  
2. La justificació dels mitjans efectius en virtut dels quals es produïx l'entrega d'allò donat.  
S'entendrà complida esta justificació amb l'expressió i identificació del medi de pagament pel qual allò que s'ha donat es posa a disposició del donatari: entrega d'efectiu, xec bancari, transferència o altres mitjans electrònics, etc.  
  
Segon  
Les justificacions a què es referix l'apartat primer hauran de constar en el document públic en què s'efectue la donació o, si és el cas, en el qual es formalitze la donació dins del termini de declaració de l'impost.  
  
  
València, 4 de juny de 2013.- El director general de Tributs i Joc: Vicent Peiró Ibáñez.